CHO อุทธรณ์คำสั่งล้มประมูลรถเมล์ NGV ยันผ่านคุณสมบัติ-เสนอราคาต่ำสุด
CHO อุทธรณ์คำสั่งล้มประมูลรถเมล์ NGV ยันผ่านคุณสมบัติ-เสนอราคาต่ำสุด
17 ธ.ค. 2558

นายกริน ชยวิสุทธิ์ ตัวแทนจากกลุ่มกิจการร่วมค้า เจวีซีซี (JVCC) ซึ่งมี บมจ. ช.ทวี ดอลลาเซียน (CHO) ถือหุ้น 50% ร่วมกับบริษัท ขอนแก่น ช.ทวี(1993)จำกัด (ซึ่งไม่ใช่บริษัทย่อยของ CHO) ได้เข้ายื่นหนังสืออุทธรณ์คำสั่งของคณะกรรมการบริหารกิจการองค์การขนส่งมวลชนกรุงเทพ ที่ 2209/2558 ลงวันที่ 2 ธันวาคม 2558 และขอความเป็นธรรมต่อคณะกรรมการบริหารกิจการองค์การขนส่งมวลชนกรุงเทพ รมว.คมนาคม และ รมช.คมนาคม
เนื่องจากกรณีที่มีคำสั่งยกเลิกการทำสัญญาซื้อรถโดยสารใช้ก๊าซธรรมชาติ NGV จำนวน 489 คัน และการทำสัญญาจ้างซ่อมแซมบำรุงรักษารถโดยสาร ซึ่งทางกลุ่มกิจการร่วมค้า JVCC เป็นผู้เสนอราคาต่ำสุดตามเงื่อนไขขอบเขตของงาน (TOR) ซึ่งได้รับความเดือดร้อนเสียหายอย่างยิ่ง
ทั้งนี้ กลุ่มกิจการร่วมค้า เจวีซีซี ได้ผ่านการตรวจสอบคุณสมบัติเบื้องต้น และได้ปฏิบัติอย่างถูกต้องตามขั้นตอนของคณะกรรมการกำหนดขอบเขตของงาน (TOR) กระบวนการเสนอราคาของคณะกรรมการประกวดราคาที่แจ้งผลว่ากิจการร่วมค้า เจวีซีซี เป็นผู้ชนะการเสนอราคาด้วยวิธีการทางอิเล็กทรอนิกส์และเป็นผู้ชนะการเสนอราคาจ้างซ่อมแซมและบำรุงรักษารถโดยสารปรับอากาศ และมีหนังสือแจ้งให้กิจการร่วมค้า เจวีซีซี เข้าลงนามสัญญาซื้อขายซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน และสัญญาจ้างซ่อมแซมและบำรุงรักษารถโดยสารปรับอากาศใช้เชื้อเพลิงก๊าซธรรมชาติ (NGV) ซึ่งขั้นตอนและกระบวนการพิจารณาดังกล่าวได้ผ่านการพิจารณาและอนุมัติที่ชอบด้วยกฎหมายแล้วทุกประการ จึงไม่มีเหตุผลใดๆ ที่คณะกรรมการบริหารกิจการองค์การขนส่งมวลชนกรุงเทพจะยกเลิกการทำสัญญาจัดซื้อรถโดยสารใช้เชื้อเพลิงก๊าซธรรมชาติ NGVจำนวน 489 คัน และการทำสัญญาจ้างซ่อมแซมบำรุงรักษารถโดยสารต่อกิจการร่วมค้า เจวีซีซี
การยกเลิกสัญญาฯของคณะกรรมการบริหารกิจการองค์การขนส่งมวลชนกรุงเทพ ในครั้งนี้ จะก่อให้เกิดผลเสียหายต่อประโยชน์ส่วนรวม ที่เป็นการตัดโอกาสกับประชาชนที่อยู่ในกรุงเทพมหานครและปริมณฑลในอันที่จะได้รับการบริการสาธารณะจากรัฐ ซึ่งปัจจุบันรถโดยสารที่องค์การขนส่งมวลชนกรุงเทพให้บริการอยู่ ส่วนใหญ่มีสภาพชำรุดทรุดโทรมไม่เหมาะสมที่จะนำมาให้บริการ และในการดำเนินการประมูลงานโครงการซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คันนี้จะช่วยลดมลพิษ เป็นมิตรกับสิ่งแวดล้อมและสร้างคุณภาพชีวิตให้กับประชาชนที่ใช้บริการขนส่งของสาธารณะของภาครัฐ
อนึ่ง องค์การขนส่งมวลชนกรุงเทพ (ขสมก.) ได้มีการเปิดประมูลเมื่อวันที่ 23 มีนาคม 2558 และมีผู้มีสิทธิเสนอราคา 2 ราย คือ กิจการร่วมค้า เจวีซีซี และบริษัท เบสท์ริน กรุ๊ป จำกัด ซึ่งผลการเสนอราคาปรากฏว่า กิจการร่วมค้า เจวีซีซี เสนอราคาต่ำสุดตามเงื่อนไขขอบเขตของงาน TOR ซึ่งกำหนดให้เชิญผู้เสนอราคาต่ำสุดเพื่อเจรจาต่อรองเกี่ยวกับราคาซ่อมแซมและบำรุงรักษารถโดยสารในปีที่ 6 ถึงปีที่ 10 ซึ่งกลุ่มกิจการร่วมค้า เจวีซีซี ก็ยินยอมลดราคาตามราคากลางที่กำหนดไว้
 